ΚΑΝΟΝΙΣΜΟΣ (ΕΚ) αριθ. 2815/95 ΤΟΥ ΣΥΜΒΟΥΛΙΟΥ

της 4ης Δεκεμβρίου 1995

για την αναστολή, έναντι της Ομοσπονδιακής Δημοκρατίας της Γιουγκοσλαβίας (Σερβία και Μαυροβούνιο), του κανονισμού (ΕΟΚ) αριθ. 990/93 καθώς και την κατάργηση του κανονισμού (ΕΚ) αριθ. 2472/94

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 228 Α,

την κοινή θέση της 4ης Δεκεμβρίου 1995 που καθορίστηκε από το Συμβούλιο βάσει του άρθρου Ι.2 της συνθήκης για την Ευρωπαϊκή Ένωση, όσον αφορά την αναστολή των περιορισμών στις συναλλαγές με την Ομοσπονδιακή Δημοκρατία της Γιουγκοσλαβίας (Σερβία και Μαυροβούνιο) και με το σερβοβοσνιακό τμήμα, όπως αποφασίσθηκε στο ψήφισμα αριθ. 1022 (1995) του Συμβουλίου Ασφαλείας των Ηνωμένων Εθνών,

την πρόταση της Επιτροπής,

Εκτιμώντας:

ότι το Συμβούλιο Ασφαλείας των Ηνωμένων Εθνών, ενόψει της συμφωνίας μεταξύ των ενδιαφερομένων μερών για τη Βοσνία και την Ερζεγοβίνη, με το ψήφισμα αριθ. 1022 (1995) αποφάσισε να αναστείλει τους περιορισμούς στις οικονομικές και χρηματοπιστωτικές σχέσεις με την Ομοσπονδιακή Δημοκρατία της Γιουγκοσλαβίας (Σερβία και Μαυροβούνιο) 7

ότι η αναστολή αυτή δεν ισχύει επί του παρόντος για το σερβοβοσνιακό τμήμα, σύμφωνα με το ψήφισμα αριθ. 1022 (1995) 7

ότι, υπ' αυτές τις συνθήκες, πρέπει να αναπροσαρμοθεί καταλλήλως η ισχύουσα νομοθεσία, και ιδίως ο κανονισμός (ΕΟΚ) αριθ. 990/93 του Συμβουλίου της 26ης Απριλίου 1993 για τις συναλλαγές μεταξύ της Ευρωπαϊκής Οικονομικής Κοινότητας και της Ομοσπονδιακής Δημοκρατίας της Γιουγκοσλαβίας (Σερβία και Μαυροβούνιο) (1) και ο κανονισμός (ΕΚ) αριθ. 2472/94 του Συμβουλίου της 10ης Οκτωβρίου 1994 περί αναστολής ορισμένων περιορισμών στις συναλλαγές με την Ομοσπονδιακή Δημοκρατία της Γιουγκοσλαβίας (Σερβία και Μαυροβούνιο) (2),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Αναστέλλεται η ισχύς του κανονισμού (ΕΟΚ) αριθ. 990/93 όσον αφορά την Ομοσπονδιακή Δημοκρατία της Γουγκοσλαβίας (Σερβία και Μαυροβούνιο).

2. Εν όσω ο κανονισμός (ΕΟΚ) αριθ. 990/93 παραμένει εν αναστολή, όλα τα προηγουμένως κατασχεθέντα δυνάμει αυτού περιουσιακά στοιχεία δύνανται να αποδεσμευθούν από τα κράτη μέλη συμφώνως προς το νόμο. Παν περιουσιακό στοιχείο υποκείμενο εις διεκδίκηση, εμπράγματες ασφάλειες, δικαστικές αποφάσεις ή βάρος, ή ανήκον σε πρόσωπο, συνεταιρισμό, εταιρεία ή άλλη οντότητα τελούσα ή θεωρούμενη σε αφερεγγυότητα κατά την νομοθεσία ή την λογιστική πρακτική του οικείου κράτους μέλους, παραμένει υπό κατάσχεση μέχρι την κατά νόμον αποδέσμευσή του.

3. Ο κανονισμός (ΕΟΚ) αριθ. 990/93 εξακολουθεί να ισχύει όσον αφορά τις περιοχές της Δημοκρατίας της Βοσνίας-Ερζεγοβίνης που ελέγχονται από τις σερβικές δυνάμεις της Βοσνίας.

4. Ο κανονισμός (ΕΚ) αριθ. 2472/94 καταργείται.

Άρθρο 2

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 22 Νοεμβρίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Δεκεμβρίου 1995.

Για το Συμβούλιο

Ο Πρόεδρος

J. SOLANA

(1) ΕΕ αριθ. L 102 της 28. 4. 1993, σ. 14.

(2) ΕΕ αριθ. L 266 της 15. 10. 1994, σ. 8. Κανονισμός όπως τροποποιήθηκε τελευταία από τον κανονισμό (ΕΚ) αριθ. 2229/95 (ΕΕ αριθ. L 227 της 22. 9. 1995, σ. 1).